alexandrainst/scandi-wiki huggingface dataset:
Streymoy

Streymoy er størsta og fólkaríkasta oyggj í Føroyum. Úr suðurendanum, Kirkjubønesi, og norður í Tjørnuvíksstakk eru 48 km, og har, sum hon er breiðast, er hon 14 km. Kopsenni (789 m) er hægsta fjall á Streymoynni. Streymoyggin er ein sýsla, sum tann einasta sýslan í Føroyum er hon býtt sundur í tvey valdømi. Tveir tingmenn verða valdir í Norðstreymoyar valdømi, meðan átta tingmenn verða valdir í Suðurstreymoyar valdømi. Streymoyggin liggur millum Vágar og Eysturoynna. 

Fjøllini eru nógv, og helst norðuri á oynni eru tey høg, um ikki so høg sum í Eysturoynni ella Norðoyggjum. Nøkur av teimum hægstu eru Skælingsfjall 768 m, Sneis 745 m, Ørisfelli 748 m, Koppenni 790 m og Melin 764 m, tey eru øll í Norðstreymoy. Tveir djúpir firðir skera seg inn í oynna - Kollafjørður og Kaldbaksfjørður. Aðrar víkir eru Vestmanna, Sjeyndir, Hvalvík, Saksun og Tjørnuvík. Stórir dalar eru til dømis Saksunardalur, Havnardalur og Kollfjarðardalur. Í Kollfjarðardali er Leynavatn, og í Saksunardali er Saksunarvatn. Stórar áir eru Klúftá og Fossá við Haldarsvík, Stórá við Hvalvík, Heljareyga og Fossá við Vestmanna, Sandá við Tórshavn og Leynará við Leynar. 

Norðast á Streymoynni er víkin Sjeyndir. Eystan fyri Sjeyndir er Tjørnuvíksstakkur, hann er norðasti steinur á Streymoynni. Vestan fyri Sjeyndir er hitt prúða forbergið Mýlingur 564 m. Vestan fyri Mýling stendur ein høgur drangur, sum nevnist Stapin, og norðanfyri er ein høgur langur steinur, sum eitur Skeiðið. Úr Mýlingi suður á Múlan, sum er vestasti oddi á Streymoynni, eru óføra prúð fuglabjørg - Vestmannabjørgini, Saksunarbjørgini og Tjørnuvíksbjørgini.

Bygdir 

Argir, Haldarsvík, Hoyvík, Hósvík, Hvalvík, Hvítanes, Kaldbak, Kaldbaksbotnur, Kirkjubøur, Kollafjørður, Kvívík, Langasandur, Leynar, Norðradalur, Saksun, Signabøur, Skælingur, Stykkið, Streymnes, Sund, Syðradalur, Tjørnuvík, Tórshavn, Velbastaður, Vestmanna, Við Áir.
Suðuroy

Suðuroy er syðsta oyggj í Føroyum (uttan um Flesjarnar). Landslagið í Suðuroy er sermerkt av djúpum firðum. Umframt framúrskarandi landslagið kann oyggin bjóða eitt breitt úrval av áhugaverdum tilboðum, frá søguríku Sandvík í norði til náttúruvøkru Sumba í sunnan. Størstu býirnir, Tvøroyri og Vágur, liggja við firðir umgirdir av fjøllum. Vegir eru millum allar bygdir og býir, og ganga hesir gjøgnum bergtakandi náttúrufyribrigdir. Norðastu bygdirnar, Hvalba og Sandvík, hava samband við hvørja aðra gjøgnum eitt av landsins elstu bergholum. Úr hesum bygdum er vakurt útsýni til Føroya einastu mannleysu oyggj, Lítla Dímun. 

Hvalba er einasta pláss, har enn verður arbeitt á kolinum. Hov telist millum elstu bygdir í Suðuroy. Og var Hov høvuðssæti hjá Havgrímur í víkingatíðini, sum eisini er grivin í Hovi. Porkeri er kend fyri sína sermerktu og vøkru trækirkju frá 1847. Sunnast á oynni liggur Sumba, ið fostrað hevur eitt av Føroya mætastu skaldum, Poul F. Joensen. Á veg til og úr Sumba eftir gamla fjallavegnum er Beinisvørð, 470 m høgt, Føroya næsthægsta fuglaberg, sum alkent er fyri sín vakurleika. 

Suðuroyggin er tann oyggin í Føroyum, sum liggur longst burturi frá meginøkinum. Ferðasamband er sjóvegis við Smyril og luftvegis við tyrluni. Smyril siglir 2-3 ferðir um dagin av Krambatanga og tyrlan flýgur 2-3 ferðir um vikuna úr Froðba. Frástøðan til meginøkið er ein av orsøkunum til, at fólkatalið í Suðuroynni er minkað rættiliga nógv seinastu árini. Fólkatalið í Suðuroy er minkað 16 prosent í árunum frá 1985 til 2007. Í sama tíðarskeiði er talið á fólki undir 20 ár minkað 31,5 prosent, og aldursbólkurin 20 til 39 ár minkaður 24,8 prosent. 

Suðuroyarmál er einki sjálvstøðugt tungumál, men eitt føroyskt málføri eins og havnarmál, norðuroyamál, vágamál, o.s.fr.

Navnauppruni

Søga

Búskapur

Ferðavinna

Landafrøði 

Ímeðan fólkatalið í miðstaðarøkinum í Føroyum alsamt økist, so er støðan verri fyri Suðuroynna. Hesi seinastu 30 árini 1985 til 2015 er fólkatalið í til dømis Streymoyarøkinum vaksið við 22 prosentum. Tilsamans eru 4.189 fólk fleiri í Streymoyarøkinum, har fólkatalið er farið úr 18.852 fólkum í 1985 upp í 23.041 fólk við árslok 2014. Fólkatalið í Suðuroy er fallið við 1.233 fólkum. Í 1985 var fólkatalið í Suðuroy 5.882, í 2015 er tað fallið niður á 4.649. Eitt fall í fólkatalinum uppá heili 21 prosent. Tað vil siga at Suðuroyggin hevur mist fimta hvønn íbúgva hesi seinastu 30 árini.

Bygdir 

Sandvík, Hvalba, Trongisvágur, Tvøroyri, Froðba, Øravík, Fámjin, Hov, Porkeri, Vágur, Nes, Akrar, Lopra, Víkarbyrgi, Sumba.

Kirkjur í Suðuroynni 

 Sumbiar kirkja
 Vágs Kirkja
 Porkeris Kirkja
 Hovs Kirkja 
 Fámjins Kirkja 
 Tvøroyrar Kirkja
 Hvalbiar Kirkja
 Sandvíkar Kirkja
 Harumframt er kirkjan á Leiti við Lopra, sum er bygt saman við skúlanum.

Ítróttur

Viðgitið fólk

Myndasavn

Slóðir 

 Suðuroy Myndasavn á Flickr hjá Erik Christensen, Porkeri.
 Faroestamps.fo - Suðuroy.
 MF Smyril.
 Suðurrás, Suðuroyarportalurin.
 Visitsuduroy.fo, Suðuroyar Kunningarstova.
Vágar

Vágar er oyggj í Føroyum millum Mykines og Streymoy. Vágar er við sínum umleið 178 km2 triðstørsta oyggj í Føroyum, og her búgva umleið 3 túsund fólk. Vágar hevur vegasamband við meginøkið gjøgnum Vágatunnilin, sum var fyrsti undirsjóartunnil í Føroyum. Sambandið út í heim er eisini úr Vágum, har einasti flogvøllurin í Føroyum liggur. 

Vágar eru eyðkendar við stóru vøtnunum Sørvágsvatni/Leitisvatni og Fjallavatni umframt smærri vøtnum, har væl liggur fyri at fiska. Hetta er størsta óbygda øki í Vágum. Øll strondin norðanfyri, frá Gásadali í vestri til Sandavágs í eystri, liggur sum ein stór nátturupark og gevur ríkar møguleikar fyri upplivingum. Størsti hólmarnir í landinum liggja vestanfyri, Tindhólmur og Mykineshólmur. Gistingartilboð í oynni eru Hotel, Vallaraheim, camping, Ból og Biti og summarhús, møguleiki er at eta á matstovu og kaféteria. Serstakt fyri Vágar er einasti flogvøllur í landinum. Hóast oyggin ikki hevur nógv smá vøtn, so eru tey tvey størstu vøtnini, Sørvágsvatn og Fjallavatn her. Í 2003 fekk oyggin fast samband um undirsjóvartunnil til Streymoynna.

Landafrøði 

Norðasti landoddi er Slættanes, sunnasti Trælanípa. Móti landsynningi er Stakkurin og móti útnyrðingi Barðið. Uppi yvir Stakkinum stendur Trøllkonufingur. Vágar eru vøkur oyggj, her kunnu vit síggja stillar firðir, breiðar dalar, fuglaberg, høg fjøll, stór vøtn og stórar slættar. Langvegin gjøgnum oynna gongur ein breiður dalur, sum eitur Klovin, og í honum eru tvey størstu vøtn í Føroyum, Sørvágsvatn, studum kallað Leitisvatn, og Fjallavatn. Úr Sørvágsvatni fellur Bøsdalafossur. Fjøllini eru breið omaná og ikki brøtt uttan tey í útnyrðingshorninum. Tey hægstu eru Árnafjall (722 m), Eysturtindur (715 m) og Malinstindur (683 m). Brøtt berg eru um allar síður á oynni fram móti Vestmannasundi. Størstu áir eru Sjatlá og Repsá. Vestur úr sunnara armi á Sørvágslendinum eru hólmarnir Tindhólmur og Gáshólmur. Millum Vágalandið og Tindhólm standa tveir sjáldsama vakrir drangar. Gáshólmssund millum Tindhólm og Gáshólm og Stórasund millum Tindhólm og drangarnar eru ikki farbar uttanfyri kunnigar menn í góðum veðri. Innanfyri drangarnar er Drangasund.

Bygdir 

33,6 % av fólkinum í Vágum búgva í Miðvági, 33,7 % búðu í Sørvági og 28,4 % búðu í Sandavági. 4,3 % búðu samanlagt í hinum trimum bygdunum. Fólkatalið í oynni vaks við 293 fólkum frá 1. jan. 2010 til 1. januar 2020 . 

 Gásadalur fólkatalið 1. jan. 2021 var 14
 Bøur fólkatalið 1. jan. 2021 var 74
 Sørvágur, fólkatalið 1. jan. 2021 var 1.116
 Vatnsoyrar fólkatalið 1. jan. 2021 var 43
 Miðvágur fólkatalið 1. jan. 2021 var 1.125
 Sandavágur fólkatalið 1. jan. 2021 var 973
 Slættanes †
 Víkar †

Myndir

Sí eisini 

Walls

Keldur
Viðoy

Viðoy er ein oyggj í Føroyum, sum liggur í oyggjabólkinum ið verður nevndur Norðoyggjar, hon er 40,4 m2 til víddar. Viðoy hevur navn eftir tí nógva rekaviði, sum kemur á land í Viðvík á eystursíðuni á oynni. Høvuðsbygdin er Viðareiði, sum er kend fyri sín náttúruvakurleika og hevur verið prestasæti frá fornari tíð. Viðareiði er norðasta bygd í Føroyum. Norðan fyri bygdina røkkur Villingadalsfjall upp í 844 m hædd, tað hægsta fjallið í Norðuroyggjum og nr. 3 í Føroyum. Norðurendin á Viðoynni er Enniberg, sum reisur seg sum ein 754 m høgur og steyrrættur múrur upp frá sjónum. Sagt verður at Enniberg er eitt tað brattasta forberg í verðini, og tað hægsta í Evropa, sum liggur við opið hav. Viðoy er norðasta oyggj í Føroyum. 

Í august og september hoyrdust ógvuslig buldur á Viðoynni, á Viðareiði, og fólk føldu eisini ristingar við hvørt. Jarðfeingi var har norður og royndi at finna eina orsøk til buldrini og ristingarnar, men tey funnu onga orsøk. Buldrini hildu uppat aftur, eftir at hava vart í nakrar vikur.

Bygdir 

Á Viðoy eru tvær bygdir – Viðareiði norðanfyri og Hvannasund longur suðuri.
 
 Hvannasund
 Viðareiði

Keldur
Fjøll í Føroyum

Yvirlit yvir øll fjøll í Føroyum.

Í einstøkum førum kann vera torført at avgera, hvat er eitt fjall. Til dømis er Krákan 821m, men verður ofta mett at vera ein tindur heldur enn eitt fjall.

Fjøll í Føroyum flokkað eftir hædd:

Keldur
 US.Fo: "Fjøll í Føroyum flokkað eftir hædd"

Fjøll í Føroyum
Vistfrøði

Vistfrøði er læran um verur og samband teirra við tað sum er rundanum tær, av bæði livandi og deyðum. Av tí at hesin partur av lívfrøðini lærir okkum hvussu samanspælið er ímillum ymisk djóra-, plantu- og soppasløg o.s.fr. verður henda lærugrein nýtt sum grund undir ástøðinum fyri (m.a. mat og plantu) framleiðslu sum liggur so tætt uppat náttúrligari djóra- og plantuframleiðslu sum gjørligt. Tí hevur tílík framleiðsla, av órøttum, fingið heitið vistfrøðilig framleiðsla. Verri stendur tó til á enskum, har heiti "organic food" er at hoyra, t.e. lívrunnin matur. Vistfrøði eru nýggj vísindi, men tey eru týdningarmikil nú á døgum. Vistfrøði gevur okkum innlit í, hvussu alt lív í náttúruni er trytað hvørt av øðrum og av umstøðunum. Vistfrøði gevur eisini kunnleika um, hvussu vit fáa forðað fyri, at plantur og dýr verða týnd, og hvussu trupulleikar, ið standast av t.d. dálking, kunnu verða loystir. Plantur og dýr verða flokkað alt eftir, hvussu tey eru og starva í vistskipanini. Allur plantur fáa orku úr sólini og brúka hana at bera ávøkst. Tær verða tí nevndar framleiðarar. Allar plantur og øll dýr í sama øki eru eitt samfelag. Dýr og plantur í einum samfelag eru liðir í einari føðiketu. Ígjøgnum hesa føðiketu gongur orka um alt samfelagið.

Lívfrøði
Vistfrøði
Oyggjar í Føroyum

Oyggjarnar í Føroyum eru 1.399 km2 til víddar. 18 oyggjar eru í Føroyum. 17 eru bygdar og 1 óbygd, Lítla Dímun. Størst er Streymoyggin, 373 km2, og minst er Lítla Dímun, 0,82 km2.

Hólmar 
Sí eisini: Hólmar í Føroyum

Umframt tær 18 oyggjarnar eru eisini nógvir hólmar og sker í Føroyum. Tindhólmur er størsti hólmurin, hann er 65 hektarar. Í alt eru 779 oyggjar, holmar og sker í Føroyum. Suðuroyggin er tann oyggin í Føroyum, sum hevur flest holmar og sker, í alt 263 (oyggin sjálv íroknað) .

Keldur 

Føroyar
Listar
Bókmentir

Bókmentir er felagsheitið fyri skriva tilfar av ymiskum slag. Vit skilja ímillum tvey høvuðssløg av bókmentum: Fagrar bókmentir og Yrkisbókmentir. Fagrar bókmentir er tað sum á donskum eitur Skønlitteratur, tað er fiktivur skaldskapur, tvs. at rithøvundurin kann sjálvur finna uppá eina søgu ella yrking, hann ella hon nýtist ikki at halds seg til veruleikan.  
Fagrar bókmentir kunnu býtust upp í:
Skaldsøga
Stuttsøga
Yrking
Sjónleikur

Yrkisbókmentir er bókmentir sum viðgerða veruligar hendingar, t.d. søgubøkur, siðsøguligar bøkur, lívsævisøgur, endurminningar, bygdasøgur osfr.

Man kann tosa um bókmentir sum eru útkomnar í bók, men sjálvt um t.d. yrking ella stuttsøga ikki er útkomin í bók men bara í til dømis einum tiðindablaði, so er talan álíkavæl um bókmentir. Í Føroyum eru bókmentir ikki so gamlar. Men føroysku kvæðini, sum ikki blivu skrivaði niður fyrr enn einaferð í 1800-árunum eru nógv eldri enn tað, og tað eru bókmentir, sjálvt um tað var munnlig siðvenja fyrstu tíðina. Tað sama er galdandi fyri sagnir og ævintýr bæði úr Føroyum og øðrum londum, at her var talan ofta fyrst um munnliga siðvenju, har fólk fortaldu hvør øðrum søgur ella sungu fyri hvørjum øðrum út frá minninum. Seinni eru hesi fest niður á pappír og givin út í bók. Annars eru skrivaðar bókmentir er gomul siðvenja í eitt nú Grikkalandi. Homer yrkti Ilionskvæði og Kvæði um Oddysseus, sum var Trojanska kríggið. Hildið verður, at kvæðini eru yrkt umleið 12. ella 11. øld fyri Kristi føðing.

Sí eisini 
 Føroyskar bókmentir
 Listi av føroyskum rithøvundum
 Listi av útlendskum rithøvundum

Keldur

Slóðir úteftir 

 Rithøvundafelag Føroya
 Føroya landsbókasavn
Føroyskir rithøvundar

Listin niðanfyri er eitt yvirlit yvir føroyskar rithøvundar.

 Artúvertin, Agnar
 Andreasen, Brynhild
 Andreasen, Daniella
 Askham, Elias
 av Heiði, Høgni
 í Beiti, Ólavur
 Brú, Heðin
 Bø, Líggjas í
 Christensen, Ingun
 Dahl, Marianna Debes
 Dahl, Regin
 Dalsgarð, Arnbjørn Ó.
 Dam, Halldóra
 Danielsen, Arnbjørn
 Danielsen, D.P.
 Didriksen, Lydia
 Djurhuus, Hans Andreas
 Djurhuus, J. H. O.
 Djurhuus, Sverri
 Effersøe, Rasmus Christoffer
 Fossádal, Elsubeth M.
 Fuglø, Edward
 Glerfoss, Hans J.
 Gaïni, Firouz
 Gaïni, Sigri
 Gaard, Guðrun
 Hammershaimb, V. U.
 Hanusardóttir Bergtóra
 Heinesen, Maud
 Heinesen, Jens Pauli
 Heinesen, William
 Helmsdal, Guðrið
 Helmsdal, Rakel
 Hentze, Ebba
 Hestoy, Ingrid
 Hestoy, Heine
 Hoydal, Gunnar
 Hoydal, Karsten
 Isaksen, Jógvan
    Ranvør Isholm, Isholm, Ranvør
 Jacobsen, Erhard
 Jacobsen, Hans Jacob
 Jacobsen, Hans Mikael
 Jacobsen, Jørgen-Frantz
 Jacobsen, Steinbjørn B.
 Joensen, Martin
 Joensen, Poul F.
 Johansen, Oddvør
 Johansen, Sámal
 Kamban, Hanus
 Kampmann, Sissal
 Kjelnæs, Marjun S.
 Klein, Heðin
 Kristiansen, Alexandur
 Kvívíks Jógvan
 Long, Richard
 Løgmansbø, Jónley á 
 Løgmansbø, Valdemar á
 Matras, Christian
 Michelsen, Sólrún
Mohr, Høgni
 Niclasen, Sigrid
 Nielsen, Jóanes
 Olsen, Samuel Jacob Sesanus
 Oskarsson, Bárður
 Patursson, Jóannes
 Patursson, Rói
 Patursson, Súsanna Helena
 Patursson, Sverre
 Petersen, Fríðrikur
 Poulsen, Tóroddur
 Rasmussen, Oddfríður Marni
 Reinert, Katrin
 á Rógvi, Elin
 Ryggi, Mikkjal á
 Sandá, Selma
 Simonsen, Kim
 Skarði, Símun av
 Soll, Sámal
    Joan Sørinardóttir, Sørinardóttir, Joan
 Svabo, Jens Christian
 Viderø, Kristian Osvald
 Zachariasen, Louis
 Zachariasen, Símun Mikal

Listar
Mentan í Føroyum
Føroyskar bókmentir
Líggjas í Bø

Líggjas í Bø (18. juli 1938 í Klaksvík). Æt upprunaliga Eli Sørensen, men keypti sær seinni navnið Líggjas í Bø. Aftan á lokið realprógv var hann til skips í eitt ár, fór í 1956 niður á háskúla, fyrst á Købmandsvile, seinni á altjóða háskúlan í Helsingør. Hann fór so undir hægri handilslestur á Niels Brock-skúlanum og leyk prógv í 1959. Heimafturkomin arbeiddi hann í Samvinnufelagnum í Havn í um 3 ár, var so í nøkur ár vikarur á Trøllanesi - um sumrini til skips.

Í 1968 fór hann undir grannskoðaravirki í Klaksvík, og var hann við til at seta á stovn dátuvirkið Com-Data (saman við Símin Paula Konoy). So av og á hevði hann fyrst í sekstiárunum yrkingar og onkrar týðingar í "14. September" og "Framanum", og í 1964 gav Oyggjaframi út savnið "Til lívið".
 
Innihaldið í savninum kann greidliga skiftast sundur í tríggjar bólkar, týðingar eftir eitt nú Gelsted og Pasternak, lyriskar náttúruyrkingar um summar og várligan vind, "Jørðin / á ferð / gjøgnum rúmdir / vælsignað / av sólum", og politiskt medvitnar yrkingar, sum gera Líggjas til nýskapara í føroyskum skaldskapi.

Útgivið 

 1964 - Til lívíð (yrkingar). 

Føroyskir rithøvundar
Føðingar í 1938
Hans Jákup Glerfoss

Hans Jákup Glerfoss (19. november 1937) er føddur í Mikladali. Best kendur sum málari, men hevur eisini givið yrkingarsøvn út. Glerfoss er føddur í Mikladali í 1937, men vaks upp í Kunoy hjá ommu síni og abba sínum har. Aftan á loknan barnaskúla fór hann fjúrtan ára gamal inn til Klaksvíkar at arbeiða, var eitt skifti til skips, arbeiddi so aftur sum timburmaður í nøkur ár, til hann 27 ára gamal fór at fáast við myndalist og skaldskap burturav. 

Í tíðarskeiðnum 1966-1969 greiddi hann til prentingar trý yrkingasøvn "Til B", "Fjallafossar" og "Kvirra í reyðum og bláum", allar frálíka yrkingabøkur.

Útgivið

Yrkingar 
 1966 - Til B (yrkingarsavn)
 1967 - Fjallafossar (yrkingarsavn)
 1969 - Kvirra í reyðum og bláum (yrkingarsavn)

Tónleikaútgávur 
 "Eitt blað eg á kann skriva", Juni 2010, EP-fløga við løgum eftir Hanus G. Johansen og tekstum eftir Hans Jákup Glerfoss. Fløgan kom út tann dagin Hanus fylti 60 ár á hátíðarhaldi í Norðurlandahúsinum.

Heiðurslønir 

 1969 - M.A. Jacobsens Heiðursløn fyri yrkingasøvnini.

Glerfoss, Hans J.
Føroyskir listamálarar
Mikladalsfólk
Føðingar í 1937
Alexandur Kristiansen

Alexandur Kristiansen (23. apríl 1949) er føddur í 1949 og býr í Fuglafirði. Hann er útbúgvin lærari og hevur verið virkin í Bókadeild Føroya Lærarafelags og verið ritstjóri á Míni jólabók í fleiri ár. Sum rithøvundur er hann serliga kendur sum yrkjari, og millum børn er hann kendur fyri teir skemtiligu sangirnar, hann hevur yrkt. Umframt at hava skrivað ein hóp í Mína jólabók hevur hann týtt ein hóp av barnabókum.

Heiður 

 1977 - Mentanarvirðisløn M. A. Jacobsens fyri fagurbókmentir
 1983 - Barnabókaheiðursløn Tórshavnar býráðs
 2003 - Barnabókavirðisløn Tórshavnar Býráðs
 2015 - Sømdargáva Landsins

Útgivið 

 1968 - Nón (yrkingar)
 1969 - Assa (yrkingar)
 1972 - Jomfrú við ongum bróstum (yrkingar)
 1972 - Við fjøll og bláan fjørð (yrkingar)
 1974 - Eg eri... 
 1975 - Málið er mítt øki (yrkingar)
 1977 - Kannubjølluvísur
 1979 - Várt dagliga lív (yrkingar)
 1983 - Barnabros (barnarímur)
 1983 - Útskot (yrkingar)
 1984 - Kærleiki mín (fosturvatnsyrkingar og aðrar)
 1984 - Havnarlív (yrkingar)
 1989 - Mánadags Mortan (barnarímur)
 1990 - Staksteinar (yrkingar)
 1991 - Odysseus í hjartanum (yrkingar)
 1992 - Grísaflísapætur (skjaldur)
1996 - Lógvalestur (yrkingar)
1997 - Eplapetur (barnarímur)
 2001 - Rinkusteinar (barnasangir)
 2003 - Barnarímur (skjaldur og sangir)
 2003 - Ein halastjørna er komin (norðurlendskar yrkingar)
 2003 - Gud er danskari (yrkingar)
 2004 - Lokki Litaval (barnarímur)
 2005 - Báðumegin Blátt (yrkingar)
 2012 - Kokkulárapi (barnarímur)
2015 - Og várið kom
2019 - Sól skein sunnan (yrkingar)
2019 - Fjøtrað á Flogi (yrkingar)

 Eisini hevur hann verið ein rættiliga virkin týðari, skrivað útvarpsleikir og verið rættiliga virkin við "Mín jólabók" í fleiri árgangir.

Keldur 
 

Kristiansen, Alexandur
Føðingar í 1949
Føroyskir lærarar
Føroyskir týðarar
Føroyskir ritstjórar
Føroyskir barnabókahøvundar
Oddfríður Marni Rasmussen

Oddfríður Marni Rasmussen (føddur 22. februar 1969 í Tórshavn, uppvaksin á Sandi) er føroyskur rithøvundur, týðari, ummælari og ritstjóri. Fyrstu ferð yrkingar hansara komu út alment var í 1992 í tíðarritinum Brá. Í 2011 varð hann útbúgvin sum lærari. Hann var formaður í LISA í tíðarskeiðnum 2001-2012. Hann hevur verið til skips og arbeitt ymiskt fyrifallandi arbeiði. Tvey ár gekk hann í Rithøvundaskúlanum í Keypmannahavn. Oddfríður hevur skrivað yrkingar og stuttsøgur. Hann er ritstjóri á Vencili

Útgivið

Yrkingasøvn 
 1994 - Aldur hugans
 1995 - Innantannaskríggj
 1998 - Skil (yrkingar)
 2000 - Rás
 2002 - Kvørkringar (yrkingar)
 2003 - Gráir týdningar (viðbrøgd)
 2005 - Yrkingar
 2013 - Eg eri næstur
 2019 - Ikki fyrr enn tá

Yrkingar, útgivnar í Vencili 
Føðingin (yrking). Nr. 1/2006, s. 7-8.
Eg beri so nógv (stuttsøga). Nr. 3/2007, s. 96-100.
Helviti á jørð (yrking). Nr. 5/2008, s. 96-97.
Úr kistubotninum (yrking). Nr. 5/2008, s. 98.
Tríggjar yrkingar. Nr. 7/2009, s. 96-101.
Tríggjar yrkingar. Nr. 9/2010, s. 42-44.
Tvær yrkingar. Nr. 10/2011, s. 77-80.

Stuttsøgur, útgivnar í Vencili 
Aldurdómurin viskar seg sjálvan burtur (stuttsøga). Nr. 1/2006, s. 103-108.
Skuggin (stuttsøga). Nr. 2/2007, s. 89-93.
Upplatingardagur (stuttsøga). Nr. 7/2009, s. 20-22.
Jarðarferðin (stuttsøga). Nr. 8/2010, s. 77-80.

Týðingar 
Tvær yrkingar / Denise Duhamel. Nr. 2/2007, s. 35-36.
Blómandi Anna hevur hjól / Kurt Schwitters (yrking). Nr. 2/2007, s. 37-38.
Tvær prosayrkingar / Russel Edson. Nr. 2/2007, s. 75-77.
Sjúklingurin / Peter Seeberg (stuttsøga). Nr. 3/2007, s. 26-29.
Fimm yrkingar, tvær stutt-stuttsøgur / Ron Padgett. Nr. 3/2007, s. 57-70.
Tríggjar yrkingar / Michael Strunge. Nr. 4/2008, s. 28-32.
Tríggjar stutt-stuttsøgur / Peter Adolphsen. Nr. 4/2008, s. 33-35.
Tvær yrkingar / John Ashbery. Nr. 4/2008, s. 50-52.
Søgan handan søguna / Tove Ditlevsen (stuttsøga). Nr. 7/2009, s. 52-57.
Henda gentan / Jeppe Brixvold (drama). Nr. 7/2009, s. 65-70.
Seks tekstir úr “Eymir knøttar” / Gertrude Stein (stuttprosa). Nr. 7/2009, s. 71-76.
Hjól / Michael Palmer (yrking). Nr. 7/2009, s. 83.
Tvær yrkingar / Marianne Larsen. Nr. 8/2010, s. 74-75.
Guð er ein sveinsspilla / Gregory Corso (yrking). Nr. 8/2010, s. 91.
Kærleikssøga / Jim Carroll (yrking). Nr. 9/2010, s. 23.
Ein telefonsamrøða / Mark Twain (monologur). Nr. 9/2010, s. 45-47.
Seks yrkingar / Charles Simic. Nr. 9/2010, s. 86-91.
Tvær yrkingar / Harald Landt Momberg. Nr. 9/2010, s. 92-93.
Eini heimsøkt hús / Virginia Woolf (stuttsøga). Nr. 10/2011, s. 63-64.
Tú veitst ongantíð, yrkingasavn eftir Ron Padgett, Sprotin, 2013

Heiðurslønir 

 2000 - Bókmentavirðisløn M.A. Jacobsens fyri fagrarbókmentir.
 2009 Virðisløn M. A. Jacobsen fyri mentanarlig avrik

Keldur 

Føroyskir yrkjarar
Føroyskir týðarar
Føroyskir rithøvundar
Føðingar í 1969
Føroyskir ritstjórar
Sandingar
Rasmus Christoffer Effersøe

Rasmus Christoffer Effersøe (føddur í Trongisvági 30. mai 1857, deyður 23. mars 1916 í Tórshavn) var agronomur, politikari, yrkjari, og var við til at seta Jólafundin í 1888. Blaðstjóri á Føringatíðindum, Dúgvuni og Dimmalætting. Hann las búnaðarfrøði í bæði Danmark og Svøríki og starvaðist sum landbúnaðarráðgevi. Hann var ein av teimum níggju monnunum, ið kallaðu inn til Jólafundin í 1888, fundin, ið setti gongd á tjóðskaparrørsluna. Saman við Jóannesi Paturssyni verður hann roknaður sum drívmegin í hesum arbeiðnum. Hann var við til at stovna Føringafelag í januar 1889 og var fyrsti blaðstjóri á Føringatíðindum (1890-1906), ið var fyrsta blaðið skrivað á føroyskum og málgagn hjá tjóðskaparrørsluni. Frá 1897 til 1901 sat hann í Føroya Løgtingi. Hann var eisini blaðstjóri á Dúgvuni (1894-1928), ið var málgagn hjá fráhaldsrørsluni og skrivað á donskum máli. Eisini var hann eitt skifti blaðstjóri á Dimmalætting. Umframt blaðskriving skrivaði hann eisini sjónleikir (og leikti sjálvur) og yrkingar.

Á Ólavsøku í 1933 var standmyndin av Rasmusi Christofferi Effersøe avdúkað á vøllinum uttan fyri tinghúsið. 

Effersøe, Rasmus Christoffer
Føðingar í 1857
Andlát í 1916
Løgtingslimir